CELEX: 32018D1305
Language: mt
Date: 2018-09-26 00:00:00
Title: Deċiżjoni ta' Implimentazzjoni tal-Kummissjoni (UE) 2018/1305 tas-26 ta' Settembru 2018 dwar it-termini u l-kundizzjonijiet tal-awtorizzazzjoni tal-familja ta' prodotti bijoċidali li fiha d-deltametrina mressqa mill-Iżvezja skont l-Artikolu 36 tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2018) 5503) (Test b'rilevanza għaż-ŻEE.)

28.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 244/109
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1305
         tas-26 ta' Settembru 2018
         dwar it-termini u l-kundizzjonijiet tal-awtorizzazzjoni tal-familja ta' prodotti bijoċidali li fiha d-deltametrina mressqa mill-Iżvezja skont l-Artikolu 36 tar-Regolament (UE) Nru 528/2012 tal-Parlament Ewropew u tal-Kunsill
         
            
               (notifikata bid-dokument C(2018) 5503)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta' Mejju 2012 dwar it-tqegħid fis-suq u l-użu tal-prodotti bijoċidali (1), u b'mod partikolari l-Artikolu 36(3) tiegħu,
         Billi:
         
                     (1)
                  
                  
                     Fid-29 ta' Awwissu 2013, il-kumpanija Bayer CropScience Deutschland GmbH (“l-applikant”) ressqet applikazzjoni lill-Ġermanja (“l-Istat Membru kkonċernat”) għar-rikonoxximent reċiproku tal-familja ta' prodotti bijoċidali insettiċida li fiha s-sustanza attiva deltametrina (“il-prodott ikkontestat”). Tressqu wkoll applikazzjonijiet għal rikonoxximent reċiproku tal-familja ta' prodotti kkontestata lil għadd ta' Stati Membri oħra. L-awtorità kompetenti tal-Iżvezja agixxiet bħala l-Istat Membru responsabbli għall-evalwazzjoni tal-applikazzjoni msemmija fl-Artikolu 34(1) tar-Regolament (UE) Nru 528/2012 (“l-Istat Membru ta' referenza”).
                  
               
                     (2)
                  
                  
                     Skont l-Artikolu 35(2) tar-Regolament (UE) Nru 528/2012, fit-23 ta' Frar 2017, il-Ġermanja ressqet oġġezzjoni lill-grupp ta' koordinazzjoni billi indikat li l-familja ta' prodotti kkontestata ma tissodisfax il-kundizzjonijiet stabbiliti fl-Artikolu 19(1)(c) ta' dak ir-Regolament.
                  
               
                     (3)
                  
                  
                     Il-Ġermanja tqis li d-determinazzjoni tal-kwantità tas-sustanza attiva tal-familja ta' prodotti kkontestata magħmula mill-Istat Membru ta' referenza, u indikata fl-abbozz tas-sommarju tal-karatteristiċi tal-prodott stabbilit skont l-Artikolu 22(2)(e) tar-Regolament (UE) Nru 528/2012, mhux korrett. Il-Ġermanja targumenta li meta jiġu esklużi l-impuritajiet tas-sustanza attiva meta tiġi espressa l-kompożizzjoni kwantitattiva f'termini tal-kostitwent ewlieni ta' dik is-sustanza, din ma tkunx konsistenti mad-definizzjoni ta' sustanza attiva prevista fl-Artikolu 3(1)(c) ta' dak ir-Regolament li, min-naħa tiegħu, jirreferi għad-definizzjoni ta' sustanza prevista fl-Artikolu 3(1) tar-Regolament (KE) Nru 1907/2006 tal-Parlament Ewropew u tal-Kunsill (2). Peress li d-definizzjoni ta' sustanza fl-Artikolu 3(1) tar-Regolament (KE) Nru 1907/2006 tirreferi għal element kimiku u l-komposti tiegħu fl-istat naturali jew miksub bi kwalunkwe proċess ta' manifattura, inkluż kwalunkwe addittiv meħtieġ biex jippreżerva l-istabbiltà tiegħu u kwalunkwe impurità li tiġi mill-proċess użat, jenħtieġ li l-kompożizzjoni kwantitattiva, skont l-oġġezzjoni msemmija mill-Ġermanja, ma tirreferix biss għall-kontenut tas-sustanza attiva mingħajr impuritajiet.
                  
               
                     (4)
                  
                  
                     Is-segretarjat tal-grupp ta' koordinazzjoni stieden lill-Istati Membri l-oħra u lill-applikant biex jibagħtu l-kummenti tagħhom bil-miktub dwar dan ir-riferiment. L-Awstrija, il-Belġju, id-Danimarka, Franza, l-Istat Membru kkonċernat, l-Ungerija, in-Norveġja, l-Istat Membru ta' referenza, ir-Renju Unit u l-applikant ressqu l-kummenti tagħhom. Il-konsultazzjoni ġiet diskussa wkoll fil-laqgħat tal-grupp ta' koordinazzjoni tal-14 ta' Marzu 2017 u tal-10 ta' Mejju 2017.
                  
               
                     (5)
                  
                  
                     Billi ma ntlaħaq l-ebda qbil fil-grupp ta' koordinazzjoni, fit-18 ta' Mejju 2017 l-Istat Membru ta' referenza rrefera l-oġġezzjoni mhux solvuta lill-Kummissjoni skont l-Artikolu 36(1) tar-Regolament (UE) Nru 528/2012. Dan hawn ipprovda lill-Kummissjoni dikjarazzjoni dettaljata tal-kwistjonijiet li dwarhom l-Istati Membri kienu naqsu milli jilħqu ftehim u r-raġunijiet għal dak in-nuqqas ta' qbil. Intbagħtet kopja ta' dik id-dikjarazzjoni lill-Istati Membri kkonċernati u lill-applikant.
                  
               
                     (6)
                  
                  
                     L-Istat Membru ta' referenza, il-Belġju, il-Bulgarija, il-Kroazja, ir-Repubblika Ċeka, id-Danimarka, il-Finlandja, Franza, il-Latvja, il-Lussemburgu, in-Norveġja, is-Slovenja u l-Iżvizzera awtorizzaw il-familja ta' prodotti kkontestata fil-perjodu mid-29 ta' Ġunju 2017 sad-19 ta' Diċembru 2017 skont l-Artikolu 34(7) tar-Regolament (UE) Nru 528/2012.
                  
               
                     (7)
                  
                  
                     Skont id-definizzjoni prevista fl-Artikolu 3(1)(c) tar-Regolament (UE) Nru 528/2012, sustanza attiva tfisser sustanza li taġixxi fuq organiżmi ta' ħsara jew kontrihom. Skont l-Artikolu 3(2) ta' dak ir-Regolament, id-definizzjoni fl-Artikolu 3(1) tar-Regolament (KE) Nru 1907/2006 trid tapplika għat-terminu “sustanza”. Skont dik id-definizzjoni, sustanza tinkludi wkoll kwalunkwe addittiv meħtieġ biex jippreżerva l-istabbiltà tagħha u kwalunkwe impurità li tiġi mill-proċess użat. Il-valutazzjoni tar-riskju u l-valutazzjoni tal-effikaċja mwettqa għall-approvazzjoni tad-deltametrina bħala sustanza attiva skont l-Artikolu 4 tar-Regolament (UE) Nru 528/2012 issejsu fuq is-sustanza attiva inklużi l-impuritajiet tagħha, u l-approvazzjoni stess tistabbilixxi grad minimu ta' purità li jrid jiġi osservat minn kwalunkwe sors ta' din is-sustanza attiva.
                  
               
                     (8)
                  
                  
                     Għalhekk, jenħtieġ li referenza għas-sustanza attiva tal-familja ta' prodotti kkontestata ma tirrigwardax il-konċentrazzjoni tal-kostitwent ewlieni tas-sustanza attiva waħedha mingħajr impuritajiet.
                  
               
                     (9)
                  
                  
                     Fit-30 ta' April 2018, il-Kummissjoni tat lill-applikant l-opportunità li jipprovdi kummenti bil-miktub skont l-Artikolu 36(2) tar-Regolament (UE) Nru 528/2012. Il-Kummissjoni qieset il-kummenti pprovduti mill-applikant.
                  
               
                     (10)
                  
                  
                     Il-miżuri previsti f'din id-Deċiżjoni huma f'konformità mal-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            Din id-Deċiżjoni tapplika għall-familja ta' prodotti bijoċidali identifikata min-numru tal-assi SE-0017809-0000 fir-Reġistru tal-Prodotti Bijoċidali.
         
         
            Artikolu 2
            Il-perċentwali minimi u massimi għall-konċentrazzjoni tas-sustanza attiva fil-familja ta' prodotti bijoċidali msemmija fl-Artikolu 1, kif imsemmija fl-Artikolu 22(2)(e) tar-Regolament (UE) Nru 528/2012, għandhom jiġu espressi billi s-sustanza attiva titqies hekk kif ġiet approvata, li tinkludi l-kostitwent ewlieni tas-sustanza attiva u kwalunkwe addittivi jew impuritajiet.
            Skont it-termini u l-kundizzjonijiet stabbiliti fil-paragrafu 1, il-familja ta' prodotti bijoċidali tissodisfa l-kundizzjonijiet stipulati fl-Artikolu 19(1)(c) tar-Regolament (UE) Nru 528/2012.
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-26 ta' Settembru 2018.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 167, 27.6.2012, p. 1.
         
            (2)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).